Vniuersis christifidelibus presentes litteras jnspecturis Alexander miseracione diuina titulo sancti Laurencij jn Damaso, sacrosancte Romane ecclesie presbiter cardinalis, Aquilegiensis wlgariter nuncupatus, sacrosancte generalis Basiliensis synodj vniuersalem ecclesiam representantis et apostolice sedis per germanicam nacionem legatus de latere specialiter deputatus ac Mazouie Dux etc:a, salutem in Domino sempiternam. Licet is, de cuius munere venit ut sibi a suis fidelibus digne et laudabiliter seruiatur, de habundancia sue pietatis, que merita supplicum excedit, (et) vota bene seruientibus multo maiora retribuat quam valeant promererj, nichilominus tamen desiderantes dictos fideles Domino reddere acceptabiles et bonorum operum sectatores, ipsos ad complacendum ej quasi quibusdam al[l]ectiuis muneribus, jndulgenciis videlicet et remissionibus, jnuitamus, vt exinde diuine reddantur gracie apciores. Cupientes igitur vt capella sanctissimj corporis Christi, in ecclesia cathedralj Aboensi nouiter constructa, congruis honoribus frequentetur, et vt diuinus cultus, qui in dicta capella omnibus quintis singularum septimanarum feriis jn et ad honorem jpsius sacratissimj corporis Christi magna populi cum deuocione peragitur, augmentetur et amplius decoretur, fideles quoque predicti eo libencius ad capellam et diuinum cultum predictos cum deuocione confluant et pro ipsius diuinij cultus inibi augmento prompcius manus adiutrices porrigant, quo ex hoc ibidem dono celestis gracie vberius conspexerint se refectos, de omnipotentis Dei misericordia confisi omnibus vere penitentibus et confessis, quj in dicti sacratissimj corporis Ihesu Christi necnon dedicacionis ac sanctorum angelorum et Birgitte, patronorum dicte capelle festiuitatum celebritatibus, illis quoque conuentis, quibus diuinus cultus jnibj vt premittitur peragitur, feriis capellam et inibi diuinum cultum proxime dictos deuote visitauerint ac pro ornamentorum ecclesiasticorum ipsius capelle restauracione et conseruacione ac eiusdem capelle fabrica seu diuini cultus inibi augmento manus adiutrices, vt prefertur, porrexerint, quociens jd fecerint, quinque annos indulgenciarum et totidem quadragenas de iniunctis eis penitenciis auctoritate legacionis nostre, qua fungimur in hac parte, perpetue relaxamus. Datum Rinefeldia dyocesis Basiliensis anno Domini mcdxl[iij],* die vero xj mensis Aprilis, pontificatus sanctissimj in Christo patris et domini nostri domini Felicis pape quinti anno tercio, etc:a.